內丹歌
作者：楊簡
朝代：宋

paragraphs: 某聞內丹不可見，不待施工自成煉。
羲皇以上幾春秋，何啻千千萬萬轉。
到今晝夜流光湧，金烏夜照廣寒殿。
餘輝散發綴碧落，稀稠紛糾珠玉濺。
沖氣祥精騰太虛，舒卷飛浮態累變。
映空曉景綠拖藍，錯綺晚凝紅染茜。
有時震響轟冥濛，有時熠燿盤飛線。
有時清潤垂冰絲，有時怱舞瓊花片。
其間秀結成山川，密木繁林飛鳥蟲魚次第現。
龍翔鳳鳴寶藏興，絪縕孕瑞生羣英。
四明之麓鄞之曲，育神含和備五福。
中有祥光兩派明，內虛外應無不燭。
能聽能言能往復。
屈伸俯仰天然奇，不知手舞蹈與足。
二十年前忽轉移，驀過慈川天寶山之西。
翠微曲複烟霞深，變化遊徙誰復知端倪。
石魚樓閣雲氣低，比年往往暫此棲。
御風兩渡浙河去，又尋歸路從桃蹊。
桃源深處無人識，縱復經從當面迷。
天實秘此丹，所見惟童顔。
暫時一語露一班，不直知音又復還。